**Informatīvais ziņojums par būvniecības ieceru izskatīšanu publiskajos ūdeņos**

**Ievads**

Civillikums attiecībā uz ūdeņiem paredz divas īpašuma formas – publisko un privāto īpašumu. Civillikumā publiskie ūdeņi (upes un ezeri) ir iekļauti īpašā sarakstā - likuma 1.pielikumā, kurā ir iekļautas 42 Latvijas lielākās un no zivju, dabas un valsts aizsardzības viedokļa svarīgākās upes, kā arī 207 ezeri, kas ir lielākie un apdzīvotās vietās vai to tuvumā esošie ezeri, un ezeri, kas atrodas aizsargājamās dabas teritorijās. Bez tam Civillikuma 2.pielikumā apkopots ezeru, un 3.pielikumā upju vai to daļu saraksts, kuros zvejas tiesības pieder vienīgi valstij. Saskaņā ar Civillikuma 1102. pantu pie publiskajiem ūdeņiem pieder arī Baltijas jūras un Rīgas jūras līča piekrastes josla, bet visi pārējie ūdeņi ir privāti ūdeņi.

1. **Problēmas apraksts**

Vides aizsardzības un reģionālās attīstības ministrija (turpmāk – VARAM) bieži saņem kā valsts institūciju, tā arī privātpersonu iesniegumus ar lūgumu, kā īpašniekam saskaņot dažāda veida būvniecības darbus (ieceres) vai arī skaidrot, kam ir tiesības saskaņot būvniecību publiskajos ūdeņos. Civillikuma 1104.pantā noteikts, ka publiskie ūdeņi (jūras piekrastes josla un Civillikuma 1.pielikumā minētās publiskās upes un ezeri) ir valsts īpašums, ciktāl uz tiem nepastāv īpašuma tiesības privātai personai. Vienlaikus neviens normatīvais akts šobrīd nenosaka, kura valsts institūcija ir publisko ūdeņu pārvaldītājs un ir tiesīga īpašnieka vārdā saskaņot darbības šajās teritorijās.

Ņemot vērā to, ka publiskie ūdeņi ir valsts īpašums, ar tiem var rīkoties tikai Ministru kabinets kā īpašnieks (valsts) un ar attiecīgu normatīvo aktu (iekšējo vai ārējo) noteikt publisko ūdeņu izmantošanas iespējas un ierobežojumus. Vienlaikus Ministru kabineta kompetencē ir tiesības pilnvarot iestādes (ministrijas) veikt nepieciešamās darbības konkrētā publisko ūdeņu pārvaldīšanas vai apsaimniekošanas jomā, t.i., noteikt gadījumus, kad pilnvarota iestāde (ministrija) ir tiesīga bez Ministru kabineta iesaistes veikt darbības īpašnieka vārdā (piemēram, saskaņot būvniecības darbības publiskajos ūdeņos).

Lai to risinātu, likumprojektā „Zemes pārvaldības likums” (likumprojekts Nr.978/Lp11, 2013.gada 28.novembrī pieņemts Saeimā 1.lasījumā) ietverts regulējums, kas nosaka, kuros gadījumos par publisko ūdeņu valdītāju uzskatāma attiecīgā pašvaldība vai valsts VARAM personā. Likumprojektā noteikts, ka publisko ūdeņu valdītājs ir tiesīgs zemes īpašnieka vārdā saskaņot darbības publiskajos ūdeņos, tai skaitā būvniecību, bez Ministru kabineta iesaistes.

1. **Esošais regulējums**

Līdz šim Ministru kabinets vairākkārtīgi ir skatījis jautājumus, kas skar iekšzemes publisko ūdeņu pārvaldību un šo uzdevumu nodošanu vietējo pašvaldību kompetencē. Piemēram, Ministru kabinets ir pieņēmis 2012.gada 3.janvāra rīkojumu Nr.19 “Par Burtnieku ezera un zem tā esošās zemes nodošanu Burtnieku novada pašvaldības valdījumā”, 2013.gada 9.janvāra rīkojumu Nr.10 “Par valsts nekustamā īpašuma “Plaužu ezers” Ogres novadā nodošanu Ogres novada pašvaldības valdījumā”.

* 1. **Regulējums publisko ūdeņu pārvaldībā**

 Ministru kabinets ar 2011.gada 24.maija protokollēmumu (prot.Nr.32, 23.§) (turpmāk – Protokollēmums Nr. 32) „Informatīvais ziņojums „Par atbildīgās ministrijas noteikšanu tiesību akta projekta sagatavošanā par Burtnieku ezera un zemes zem tā nodošanu Burtnieku novada pašvaldības valdījumā”” (turpmāk – Informatīvais ziņojums) noteica:

* Zemkopības ministriju par atbildīgo ministriju tiesību akta projekta sagatavošanā par Burtnieku ezera un zemes zem tā nodošanu Burtnieku novada pašvaldības valdījumā;
* līdz Zemes pārvaldības likuma pieņemšanai publiskos ūdeņus pārvalda pēc nozaru principa. VARAM uzdots Zemes pārvaldības likumprojektā paredzēt detalizētu tiesisko regulējumu publisko ūdeņu turpmākas pārvaldības īstenošanai.

Minētajā Informatīvajā ziņojumā teikts, ka publiskā lietošanā esošo valsts īpašumu pārvaldīšanas politiku veido attiecīgās nozaru ministrijas, uzņemoties arī attiecīgo publiskajā lietošanā esošo valsts īpašumu pārvaldību, piemēram, valsts meža zemes pārvaldības jautājumi ir Zemkopības ministrijas kompetencē, valsts publiskās lietošanas dzelzceļa infrastruktūras pārvaldības jautājumi ir Satiksmes ministrijas kompetencē u.c. Tomēr VARAM ir sastapusies ar situācijām, kad nav nosakāms, kuras nozares ministrija būtu atbildīga par būvniecību publiskajos ūdeņos. Ekonomikas ministrija vairākkārt ir norādījusi, ka atbild vienīgi par būvniecības politikas izstrādi un ieviešanu, arī normatīvo aktu izstrādi, taču ne par konkrētu būvniecības objektu saskaņošanu.

VARAM atbildības jomas ir vides un dabas aizsardzība, kā arī teritorijas attīstības plānošana, līdz ar to ministrijas speciālistu kompetencē nav būvniecības jomas pārzināšana, lai varētu izvērtēt un saskaņot būvniecības projektus, kā arī šai funkcijai nav noteiktas štata vietas.

Ministru kabinets 2012. gada 24. jūlija sēdē ar protokollēmumu (prot. Nr.41, 55.§) (turpmāk – Protokollēmums Nr.41) atbalstīja Finanšu ministrijas izstrādāto informatīvo ziņojumu „Par atbildīgās ministrijas noteikšanu tiesību aktu projektu sagatavošanā par pašvaldību administratīvajās teritorijās esošo publisko ūdeņu un zemi zem tiem nodošanu attiecīgās pašvaldības valdījumā (Lielais Baltezers, Mazais Baltezers, Lilastes ezers, Dūņezers, Gaujas upe, Gaujas – Daugavas kanāls un dabas liegums „Daugava pie Kaibalas”)” (turpmāk – Informatīvais ziņojums Nr.2). Protokollēmuma 1.punktā noteikts, ka līdz Zemes pārvaldības likuma pieņemšanai Vides aizsardzības un reģionālās attīstības ministrija ir atbildīga par jautājumu izskatīšanu par publisko ūdeņu un zemes zem tiem nodošanu pašvaldības valdījumā gadījumos, ja attiecīgās pašvaldības dome ir pieņēmusi lēmumu par šo ūdeņu pārņemšanu. Savukārt protokollēmuma 2.punkts nosaka, ka gadījumos, ja Vides aizsardzības un reģionālās attīstības ministrija konstatē, ka iecerētās darbības publiskajos ūdeņos skar citu institūciju kompetenci, dokumentu sagatavošana tiek nodota citu nozaru ministrijām.

VARAM uzskata, ka Protokollēmumā Nr.32 un Protokollēmumā Nr.41 ietvertais pilnvarojums aprobežojas ar atbildīgās institūcijas noteikšanu attiecībā uz dokumentu sagatavošanu, kas nepieciešami, lai iekšzemes publiskos ūdeņus nodotu pašvaldībām valdījumā, taču nav pietiekams, lai kāda ministrija (iestāde) īpašnieka vārdā saskaņotu konkrētus jautājumus saistībā ar publiskajiem ūdeņiem, tostarp būvniecības ieceres. Protokollēmumā Nr.32 nav dots pilnvarojums saskaņot un atļaut būvniecību publiskajos ūdeņos, jo tajā ietvertais princips „*pārvalda pēc nozares principa*” neiekļauj sevī darbības, kuras nepieciešams veikt saistībā ar nekustamā īpašuma pārvaldīšanu. Nozares principa definējums ir plašs, jo nav iespējams nošķirt, kura ministrijas un kādos gadījumos būs atbildīga par saskaņojuma sniegšanu, jo nav nodalītas nozares, piemēram, vai būvniecība aizsargjoslā ir VARAM vai Ekonomikas ministrijas nozares jautājums.

Nekustamā īpašuma pārvaldīšanas darbības ir noteiktas Ministru kabineta 2011.gada 6.decembra noteikumos Nr. 934 „Noteikumi par valsts nekustamā īpašuma pārvaldīšanas principiem un kārtību”, kuru 2.3.apakšpunkts noteic, ka šie noteikumi neattiecas uz publisko ūdeņu, Baltijas jūras un Rīgas jūras līča piekrastes joslas pārvaldīšanu. Kaut gan tie nav piemērojami attiecībā uz publisko ūdeņu pārvaldīšanu, taču no tiem vispārīgi secināms, kādas darbības ietilpst nekustamā īpašuma pārvaldīšanā. Noteikumu 4.punkts paredz, kas valsts nekustamā īpašuma pārvaldīšanas darbības ir:

1. valsts nekustamā īpašuma apsaimniekošana;
2. valsts nekustamā īpašuma vizuālā pārbaude;
3. ēkas un būves tehniskā apsekošana;
4. ēkas un būves uzlabošanas darbu (remonti, renovācija vai rekonstrukcija) plānošana, kā arī nepieciešamo darbību organizēšana un kontrole;
5. ēku un būvju apdrošināšana;
6. civiltiesisku līgumu slēgšana, tajā skaitā par valsts nekustamā īpašuma apgrūtināšanu ar lietu tiesībām un par valsts nekustamā īpašuma lietošanu (tajā skaitā nomu) atbilstoši normatīvo aktu prasībām, un to izpildes kontrole, nodrošinot pēc iespējas efektīvu un ekonomiski lietderīgu valsts nekustamā īpašuma izmantošanu;
7. ar valsts nekustamā īpašuma pārvaldīšanu saistītas finanšu uzskaites organizēšana;
8. valsts nekustamā īpašuma pārvaldīšanas ieņēmumu un izdevumu analīze un nekustamā īpašuma izmantošanas perspektīvu izvērtēšana;
9. valsts nekustamā īpašuma lietas vešana;
10. ar valsts nekustamo īpašumu pārvaldīšanu saistītās informācijas apkopošana un aktualizēšana.

Šādas darbības pēc analoģijas vajadzētu ievērot arī uz publisko ūdeņu, kuri ir valsts īpašumā, pārvaldību.

Minēto noteikumu 5.punkts noteic, ka valdītājam (pēc būtības saskaņā ar Civillikumu publisko ūdeņu īpašnieks ir valsts, bet nav noteikta iestāde, kas būtu uzskatāma par valdītāju) ir tiesības jautājumus, kas saistīti ar lēmumu pieņemšanu valsts nekustamo īpašumu pārvaldīšanas jomā, virzīt izskatīšanai Ministru kabineta sēdē, ja lēmums var nelabvēlīgi ietekmēt sabiedrības intereses. Ņemot vērā to, ka publiskais ūdens ir teritorija, kuru var izmantot visa sabiedrība, tad jautājumiem par pārvaldīšanu un apsaimniekošanu jābūt risinātiem Ministru kabinetā, lai nodrošinātu sabiedrības interešu aizsardzību.

**2.2. Publisko ūdeņu nodošana pašvaldību valdījumā**

 Protokollēmums Nr. 41 noteic, ka līdz Zemes pārvaldības likuma pieņemšanai, VARAM ir atbildīgā institūcija, kas sagatavo Ministru kabineta rīkojuma projektu par publisko ūdeņu un zem tiem esošās zemes nodošanu pašvaldības valdījumā, ja pašvaldības dome ir pieņēmusi attiecīgu lēmumu.

Līdz ar to, no Protokollēmuma Nr.41 izriet, ka VARAM ir pilnvarota sagatavot Ministru kabineta rīkojuma projektus par publisko ūdeņu nodošanu pašvaldību valdījumā, bet tikai tajos gadījumos, ja attiecīga pašvaldības dome ir pieņēmusi attiecīgu lēmumu.

Izvērtējot iepriekš minēto Ministru kabineta protokollēmumu saturu, secināms, ka tajos ietvertais pilnvarojums nav pietiekams, lai VARAM varētu skaņot jautājumus saistībā ar publiskajiem ūdeņiem, tostarp būvniecības ieceres. Protokollēmumos nav dots Ministru kabineta pilnvarojums VARAM (vai citai iestādei vai ministrijai) saskaņot būvniecības iespēju publiskajos ūdeņos.

Lai regulētu aprakstīto situāciju līdz Zemes pārvaldības likuma pieņemšanai, līdz šim ir izdoti vairāki Ministru kabineta rīkojumi par publisko ūdeņu nodošanu pašvaldību valdījumā. Piemēram, Burtnieku, Ogres, Limbažu novada pašvaldību valdījumā. Šobrīd saskaņošanas procesā VARAM ir arī citi Ministru kabineta rīkojumu projekti par publisko ūdeņu nodošanu pašvaldību tiesiskajā valdījumā.

|  |  |  |  |
| --- | --- | --- | --- |
| **Nr. p.k.** | **Pašvaldība** | **Publiskie ūdeņi, ko pašvaldības vēlas pārņemt valdījumā** | **Izsludināts VSS** |
| 1. | Amatas novads | Āraišu ezers | 29.05.2014. (VSS 474) |
| 2. | Alūksnes novads  | Alūksnes ezers, Ilgāja ezers, Indzera, Sudalezers, Vaidavas ezers, Muratu ezers, Pededze | Nav izsludināts |
| 3. | Balvu novads | Balvu ezers, Pērkonu ezers | Nav izsludināts |
| 4. | Rojas novads | Baltijas jūras piekrastes josla | Nav izsludināts |

Vides aizsardzības un reģionālās attīstības ministrijai rīkojuma projektu un anotāciju saskaņot ar Tieslietu ministriju, Finanšu ministriju, Ekonomikas ministriju, Zemkopības ministriju un Latvijas Pašvaldību savienību. Saskaņoto projektu iesniegt Valsts kancelejā.

Minētajos Ministru kabineta rīkojumu projektos, pēc to izsludināšanas valsts sekretāru sanāksmē un saskaņošanas ar institūcijām iekļautas atšķirīgas normas attiecībā uz būvniecības iespēju publiskajos ūdeņos. Piemēram, pašvaldībai:

 a) ir tiesības veikt un zemes īpašnieka vārdā saskaņot inženierbūvju (aizsargdambju, sūkņu staciju, krasta nostiprinājumu, straumvirzītājbūnu) būvniecību, ja tās nepieciešamas likumā “Par pašvaldībām” 15.pantā noteikto autonomu funkciju nodrošināšanai, kā arī šīs inženierbūves ierakstīt zemesgrāmatā uz pašvaldības vārda kā patstāvīgus īpašuma objektus;

b) zemes īpašnieka vārdā saskaņot tādu nomnieku ierosinātu kustamo objektu būvniecību publiskajos ūdeņos, kas netiek saistīti ar zemi un kurus bez to bojāšanas var atdalīt no zemes.

Savukārt atsevišķi rīkojuma projekti neparedz pašvaldībām tiesības īpašnieka vārdā saskaņot būvniecību.

Papildus tam, pašvaldībām tiek noteikti valdījuma tiesību ierobežojumi un pienākumi:

a) iznomājot publiskos ūdeņus, ievērot normatīvajos aktos par ūdenstilpju un rūpnieciskās zvejas tiesību nomu un zvejas tiesību izmantošanas kārtību noteikto nomas kārtību un termiņus. Nomas līgumā iekļaut nosacījumu, ka nomniekam nav tiesību būvēt publiskajos ūdeņos ēkas (būves), kas ir patstāvīgi nekustamā īpašuma objekti, un vienošanos par būvju piederību, nojaukšanu vai nodošanu iznomātāja īpašumā pēc nomas termiņa beigām;

b) saņemt ikreizēju Ministru kabineta atļauju jebkura veida būvniecībai vai būvju izvietošanai publiskajos ūdeņos, izņemot rīkojuma apakšpunktos minētos gadījumus;

c) inženierbūves, ko pašvaldība ierakstījusi zemesgrāmatā uz sava vārda atbilstoši rīkojuma apakšpunktam, aizliegts atsavināt, ieķīlāt un apgrūtināt ar lietu tiesībām.

No minētā izriet, ka pašvaldības, kā valdītāja tiesības saskaņot būvniecību publiskajos ūdeņos ir ierobežotas, un būvniecības ieceres akceptam, izņemot Ministru kabineta rīkojumos par publisko ūdeņu nodošanu valdījumā noteiktos gadījumus, nepieciešams ikreizējs Ministru kabineta rīkojums. Tas nozīmē, ka līdz Zemes pārvaldības likuma pieņemšanai Ministru kabinetam tiks uzlikts nesamērīgs administratīvais slogs, saskaņojot darbības, kas nav konkrēti atrunātas minētajos Ministru kabineta rīkojumos kā saskaņojamas ar pašvaldību.

* 1. **Zemes pārvaldības likumā iekļautais regulējums**

Saeimā 2013. gada 28. novembrī 1.lasījumā ir pieņemts Zemes pārvaldības likumprojekts. Priekšlikumu iesniegšanas termiņš 2.lasījumam tika noteikts 2014.gada 28.janvāris. Minētā likumprojekta 13.pants paredz jūras piekrastes joslas un iekšzemes publisko ūdeņu pārvaldības regulējumu. Proti, minētā panta pirmā daļa paredz, ka:

„Par vides aizsardzību atbildīgā ministrija ir tiesiskais valdītājs iekšzemes publiskajiem ūdeņiem, kas atrodas dabas rezervātos, nacionālajos parkos un dabas liegumos, un nav privātpersonu īpašumā vai citas ministrijas tiesiskā valdījumā, un jūras piekrastes sauszemes daļai, kas atrodas dabas liegumos, nacionālo parku dabas lieguma zonā un ainavu aizsardzības zonā, vai robežojas ar to un nav citas ministrijas tiesiskā valdījumā. Par vides aizsardzību atbildīgā ministrija normatīvajos aktos paredzētajos gadījumos īpašnieka vārdā saskaņo darbības tās tiesiskajā valdījumā esošajos publiskajos ūdeņos.”

Savukārt likumprojekta 13.panta otrajā daļā ir iekļauts regulējums, ka:

 „Vietējā pašvaldība savā administratīvajā teritorijā un tai piegulošajā teritorijā jūras piekrastes ūdeņos ir tiesiskais valdītājs jūras piekrastes joslai un iekšzemes publiskajiem ūdeņiem, kuru tiesiskais valdītājs nav par vides aizsardzību atbildīgā ministrija vai cita ministrija. Vietējā pašvaldība normatīvajos aktos paredzētajos gadījumos īpašnieka vārdā saskaņo darbības tās tiesiskajā valdījumā esošajos publiskajos ūdeņos.”

Tātad likumprojektā paredzēts, ka saskaņojumus attiecībā uz darbībām publiskajos ūdeņus izsniegs valsts (VARAM personā) un pašvaldība. Ņemot vērā, ka par Zemes pārvaldības likumu prognozējamas plašas diskusijas, kā arī nav zināms, kādā veidā Saeimā tiks atbalstīta minētā panta redakcija, līdz likuma pieņemšanai publisko ūdeņu pārvaldības jomā, it īpaši, kas skar būvniecību ūdeņos, nebūs atbilstoša noregulējuma, un pastāvēs tiesiska nenoteiktība. Tas pamato nepieciešamību noteikt konkrētu institūciju, kas valsts vārdā ir tiesiska saskaņot būvniecības ieceres publiskajos ūdeņos līdz Zemes pārvaldības likuma spēkā stāšanās brīdim.

 **3. Piedāvātais jautājuma risinājums**

Ņemot vērā minēto par publisko ūdeņu pārvaldību līdz Zemes pārvaldības likuma pieņemšanai, it īpaši jautājumos, kas saistīti ar būvniecības saskaņošanu, lai radītu tiesisku skaidrību, bet vienlaikus neradītu papildus administratīvo slogu privātpersonām un Ministru kabinetam, VARAM uzskata, ka Ministru kabinetam ir konkrēti jānosaka atbildīgā institūcija vai institūcijas, kas publiskajos ūdeņos, izņemot jūras piekrastes joslu un tos, kuri atrodas dabas rezervātos, nacionālajos parkos vai dabas liegumos, valsts vārdā veic būvniecības ieceru izvērtējumu un valsts vārdā sniedz saskaņojumu šo darbu veikšanai.

VARAM ir izvērtējusi ar normatīvajiem aktiem noteiktās ministriju un institūciju kompetences saistībā ar valsts īpašumā esošā nekustamā īpašuma pārvaldīšanu, būvniecības politikas un tiesiskuma nodrošināšanu, kā arī vides aizsardzību. Izvērtējumā ir iekļauta arī informācija par iespējamo ietekmi uz valsts budžetu, kas saistīta ar jaunu uzdevumu nodošanu kādai no institūcijām.

Saskaņā ar Ministru kabineta 2010.gada 23.marta noteikumiem Nr.271 „Ekonomikas ministrijas nolikums” Ekonomikas ministrija ir vadošā valsts pārvaldes iestāde, kas izstrādā būvniecības politiku, līdz ar to ministrijā ir speciālisti būvniecības jomā, kas spētu izvērtēt būvniecības ieceres publiskajos ūdeņos un saskaņot vai noraidīt šo ieceru realizāciju. Saeima ir pieņēmusi jaunu Būvniecības likumu, kas stāsies spēkā 2014.gada 1.oktobrī. No 2014.gada 1.maija spēkā ir likums „Grozījumi Būvniecības likumā”, paredzot paplašināt valsts pārvaldes institūciju kompetenci, izveidojot par būvniecības nozari atbildīgās ministrijas padotībā esošu Būvniecības valsts kontroles biroju, kurš likumā un Ministru kabineta noteikumos noteiktajos gadījumos veic būvdarbu valsts kontroli un būvju ekspluatācijas uzraudzību, organizē ekspertīzes, kā arī veic prakses uzraudzību. Ministru kabineta noteikumu projekts “Būvniecības valsts kontroles biroja nolikums” izsludināts 2014.gada 21.augusta valsts sekretāru sanāksmē (VSS – 776). Papildus noteikumu projektā minētajam, viens no šāda biroja uzdevumiem varētu būt būvniecības ieceres publiskajos ūdeņos izskatīšana.

Lai rastu tūlītēju problēmas risinājumu, Ekonomikas ministrijā būvniecības ieceru izvērtēšana radīs papildus darba apjomu, šī uzdevuma veikšanai nepieciešamas 1-2 amata vietas, līdz ar to tam ir nepieciešams papildus finansējums darbinieku atalgošanai un darba vietas uzturēšanai no 24 000 līdz 50 000 eiro gadā.

Saskaņā ar Ministru kabineta 2011.gada 29.marta noteikumiem Nr.233 „Vides aizsardzības un reģionālās attīstības ministrijas nolikums” VARAM ir vadošā valsts pārvaldes iestāde vides aizsardzībā, teritorijas attīstības plānošanā un zemes pārvaldībā, kā arī citās jomās. Tā kā VARAM darbības jomas nav saistītas ar būvniecības jautājumiem, un VARAM personālā nav būvniecības procesa speciālistu, tad, lai VARAM varētu izskatīt un izvērtēt būvniecības ieceres visos publiskajos ūdeņos, ir nepieciešams izveidot jaunas 1-2 amata vietas, tai skaitā būvniecību un tās procesu pārzinošus speciālistus, līdz ar to šim uzdevumam ir nepieciešams papildus finansējums darbinieku atalgošanai un darba vietas uzturēšanai no 24 000 līdz 50 000 eiro gadā.

Saskaņā ar Ministru kabineta 2003.gada 29.aprīļa noteikumu Nr. 239 „Finanšu ministrijas nolikums” 5.1.apakšpunktu Finanšu ministrija citu uzdevumu starpā izstrādā un īsteno politiku valsts nekustamo īpašumu pārvaldīšanas un komercdarbības atbalsta kontroles jomā. Saskaņā ar nolikuma 25.punktu Finanšu ministrija ir valsts kapitāla daļu turētāja valsts akciju sabiedrībā „Valsts nekustamie īpašumi” (turpmāk – VNĪ).

VNĪ darbības pamatvirziens ir arī valsts nekustamā īpašuma apsaimniekošana un valsts interešu pārstāvniecība jautājumos ar nekustamo īpašumu, nodrošinot valsts un sabiedrības interešu ievērošanu un to pienācīgu aizsardzību. Līdz ar to VNĪ atbilstošās kompetences speciālisti īpašnieka (valsts) vārdā varētu nodrošināt dažāda veida būvniecības ieceru izvērtēšanu, ja tam tiek paredzēts papildus finansējums darbinieku atalgošanai un darba vietas uzturēšanai.

 No minētā secināms, ka neviena no minētajām institūcijām bez papildus finanšu un personāla resursu piesaistes nav gatava nodrošināt būvniecības ieceru izvērtēšanu. Līdz ar to saglabājot sistēmisku pieeju normatīvo aktu izstrādē, un, ņemot vērā Zemes pārvaldības likumprojektā iekļauto regulējumu, kā arī iepriekš sagatavotajos Ministru kabineta rīkojumos par publisko ūdeņu nodošanu pašvaldību valdījumā noteikto, nav lietderīgi iesaistīt jaunas personas, izveidojot jaunas amata vietas Ekonomikas ministrijā, VARAM, VNĪ jautājuma risināšanai uz pagaidu periodu. Atbilstoši likuma “Par pašvaldībām” 15.panta 3.punktā noteiktajam, pašvaldību autonomās funkcijas ir noteikt kārtību, kādā izmantojami publiskā lietošanā esošie ūdeņi, saskaņā ar teritorijas plānojumu noteikt teritorijas izmantošanas un apbūves kārtību, kā arī nodrošināt būvniecības procesa tiesiskumu savā administratīvajā teritorijā.

 Atbilstoši Būvniecības likuma 3. un 11.panta prasībām jebkuru būvniecību teritorijā, kas nepieder būvniecības ierosinātājam, nepieciešams saskaņot ar nekustamā īpašuma īpašnieku. Vienlaikus minētajos pantos noteikts, ka ikvienai apbūvei jāatbilst vietējās pašvaldības teritorijas plānojumam. No minētā izriet, ka, saskaņojot būvniecības ieceri publiskajos ūdeņos īpašnieka (valsts) vārdā, jāņem vērā visi šo jautājumu regulējošie tiesību akti. Ministru kabineta 2013.gada 30.aprīļa noteikumi Nr.240 “Vispārīgie teritorijas plānošanas, izmantošanas un apbūves noteikumi”, ierobežo maksimāli pieļaujamo apbūvi ūdeņu teritorijā, kā arī nosaka iespējas pašvaldībām plānot ūdens teritoriju izmantošanu, nosakot papildus ierobežojumus apbūvei. Apbūves ierobežojoši nosacījumi ir noteikti arī Aizsargjoslu likuma 37.pantā. Šajā pantā noteikti aprobežojumi būvniecībai ūdensobjektu aizsargjoslās, bet pēc būtības šie ierobežojumi ir attiecināmi arī uz pašiem ūdensobjektiem. Kā liecina prakse, Nekustamā īpašuma valsts kadastrā zemes vienību robežās, ko aizņem publiskie ūdeņi, ir gan ūdens teritorija, gan arī daļa sauszemes teritorijas, jo, ņemot vērā Latvijas klimatiskos apstākļus, ūdens krasta līnija ir mainīgs lielums. Līdz ar to, izvērtējot būvniecības ieceres publiskajos ūdeņos, piemērojamas arī Aizsargjoslu likuma 37.panta prasības, kas regulē darbības virszemes ūdeņu aizsargjoslās, kuras vienlaikus var būt ūdens īpašuma robežās.

Pamatojoties uz minēto, VARAM ierosina līdz Zemes pārvaldības likuma pieņemšanai noteikt, ka tiesības būvniecības ieceres publiskajos ūdeņos normatīvo aktu regulējuma ietvaros īpašnieka (valsts) vārdā izvērtē un saskaņo VARAM, ja būvniecība paredzēta publiskajos ūdeņos, kas atrodas dabas rezervātos, nacionālajos parkos vai dabas liegumos.

Gadījumos, kad publiskie ūdeņi nodoti kādas citas ministrijas pārvaldībā, saskaņā ar protokollēmuma Nr.41 2.punktā minēto, tiesības saskaņot būvniecību valsts kā zemes īpašnieka vārdā ir minētajai ministrijai. Minētais attiecināms arī uz ostu akvatoriju teritorijām, kas nodotas ostu pārvaldes valdījumā.

Publisko ūdeņu teritorijā, kas neatrodas dabas rezervātos, nacionālajos parkos vai dabas liegumos, jānosaka tiesības pašvaldībām īpašnieka (valsts) vārdā izvērtēt un saskaņot Aizsargjoslu likuma 37.pantā minēto īslaicīgas lietošanas būvju un mazēku būvniecību, esošo būvju renovāciju, transporta un elektronisko sakaru tīklu būvju būvniecību, ūdensapgādes un kanalizācijas tīklu, ūdens ņemšanas ietaišu un cauruļvadu būvniecību, enerģijas pārvades un sadales būvju būvniecību, peldvietu, eliņu, laivu un motorizēto ūdens transportlīdzekļu piestātņu būvniecību, valsts meteoroloģisko un hidroloģisko novērojumu staciju un posteņu un citu stacionāru valsts nozīmes monitoringa punktu un posteņu būvniecību, biotopu apsaimniekošanai nepieciešamo īslaicīgas lietošanas būvju un dabas tūrismam nepieciešamo skatu torņu, laipu u.tml. objektu būvniecību, inženieraizsardzības un hidrotehnisko būvju izbūvi esošās apbūves aizsardzībai pret paliem vai plūdiem un stacionārās aizsardzības būves piesārņojuma aizturēšanai un savākšanai.

Vienlaikus pašvaldībām jāpiešķir tiesības zemes īpašnieka vārdā saskaņot nomnieku ierosinātu kustamo objektu būvniecību publiskajos ūdeņos, kas netiek saistīti ar zemi un ko bez bojāšanas var atdalīt no zemes. Tiesības piemērojamas, ja nomas līgumā noteikts, ka būves nav patstāvīgi īpašuma objekti.

Pārējos gadījumos, kad būvniecības iecere publiskajos ūdeņos izskatāma Ministru kabinetā, dokumentu sagatavošanas tiesības saglabājamas VARAM, pēc analoģijas ar protokollēmumā Nr.41 noteikto pienākumu sagatavot Ministru kabineta rīkojumu projektus par publisko ūdeņu nodošanu pašvaldību valdījumā.

Piedāvātais risinājums pašvaldībām, kuru valdījumā jau ir nodoti publiskie ūdeņi, paplašina tiesības ar tiem rīkoties attiecībā uz būvniecības saskaņošanu, un vienlaikus samazina gadījumus, kad būvniecības ieceres saskaņošanai nepieciešams ikreizējs Ministru kabineta rīkojums. Tādējādi tiek samazināts administratīvais slogs un laika periods objektu, kas nerada būtisku ietekmi uz apkārtējo vidi, bet ir nepieciešama pašvaldību funkciju veikšanai, būvniecībai.

Vides aizsardzības un

reģionālās attīstības ministrs R.Naudiņš

27.08.2014. 10:12

3082

E.Kāpostiņš

Tālr. 66016510

edvins.kapostins@varam.gov.lv